DEĊIŻJONI TAL-KUMMISSJONI
tal-25 ta' April 2008
li tistabbilixxi rekwiżiti standard biex l-Istati Membri jissottomettu programm nazzjonali għall-qerda, il-kontroll u l-monitoraġġ ta' ċertu mard u żoonożi fl-annimali għal finanzjament Komunitarju
(notifikat bid-dokument numru C(2008) 1585)
(Test b'rilevanza għaż-ŻEE)
(2008/425/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 90/424/KEE tas-26 ta' Ġunju 1990 dwar in-nefqa fil-qasam veterinarju (1), u b'mod partikolari l-Artikolu 24(10) tagħha,
Billi:
(1)
Id-Deċiżjoni 90/424/KEE tistipula l-proċeduri li jirregolaw il-kontribut finanzjarju tal-Komunita lejn il-programmi għall-qerda, il-kontroll u l-monitoraġġ tal-mard u żoonożi fl-annimali. Skond dik id-Deċiżjoni, trid tiddaħħal miżura finanzjarja Komunitarja biex titħallas lura n-nefqa ta' l-Istati Membri għall-finanzjament ta' programmi nazzjonali għall-qerda, il-kontroll u l-monitoraġġ tal-mard u żoonożi fl-annimali mniżżla fl-Anness għal dik id-Deċiżjoni.
(2)
Id-Deċiżjoni 90/424/KEE tipprovdi li kull sena, sa mhux aktar tard mit-30 t'April, l-Istati Membri jridu jissottomettu lill-Kummissjoni l-programmi annwali jew multiannwali li jibdew fis-sena li jmiss li għaliha jixtiequ jirċievu kontribut finanzjarju mill-Komunità.
(3)
Abbażi ta' l-Artikolu 3 tad-Deċiżjoni 90/424/KEE, kif emendata mid-Deċiżjoni 2006/965/KE, il-programmi għal-lewkożi tal-bovini Enżootika (EBL) u l-marda Aujeszky jistgħu jiġu ffinanzjati sal-31 ta' Diċembru 2010.
(4)
Id-Deċiżjoni tal-Kummissjoni 2004/450/KE tad-29 ta' April 2004 li tistabbilixxi rekwiżiti standard għall-kontenut ta' applikazzjonijiet għall-finanzjament Komunitarju għall-programmi għall-qerda, il-monitoraġġ u l-kontroll ta' mard ta' l-annimali (2) tistipula li l-Istati Membri li jfittxu kontribut finanzjarju mill-Komunità għal programme għall-qerda, il-monitoraġġ u l-kontroll ta' ċertu mard ta' l-annimali jridu jissottomettu applikazzjonijiet li jkun fihom ċerta informazzjoni stipulata f'dik id-Deċizjoni.
(5)
Id-Deċiżjoni tal-Kummissjoni 2008/341/KE tal-25 ta' April 2008 li tistabbilixxi l-kriterji Komunitarji għall-programmi nazzjonali għall-qerda, il-kontroll u l-monitoraġġ ta' ċertu mard u żoonożi fl-annimali (3) tistipula l-kriterji li jridu jintlaħqu mill-programmi nazzjonali sabiex jiġu approvati mill-Kummissjoni taħt il-miżura finanzjarja Komunitarja li hemm stipulata fl-Artikolu 24(1) tad-Deċiżjoni 90/424/KEE.
(6)
Wara li tiġi adottata d-Deċiżjoni 2008/341/KE u sabiex jitjieb aktar il-proċess ta' sottomissjoni, approvazzjoni u evalwazzjoni tal-progress waqt l-implimentazzjoni tal-programmi, ir-rekwiżiti standard għall-applikazzjonijiet mill-Istati Membri għal finanzjament Komunitarju għall-programmi nazzjonali għandhom jiġu aġġornati u jsiru konsistenti ma' dawk il-kriterji. Għall-fini ta' ċarezza, id-Deċiżjoni 2004/450/KE għandha titħassar u tiġi sostitwita b'din id-Deċiżjoni.
(7)
Il-miżuri stipulati f'din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
L-Istati Membri li jfittxu kontribut finanzjarju mill-Komunità għall-programmi nazzjonali għall-qerda, il-kontroll u l-monitoraġġ ta' mard u żoonożi fl-annimali mniżżla fl-Anness għad-Deċiżjoni 90/424/KEE għandhom jissottomettu applikazzjonijiet li jkun fihom talanqas l-informazzjoni stipulata fi:
(a)
L-Anness I għal din id-Deċiżjoni fir-rigward ta':
-
tuberkulożi tal-bovini,
-
bruċellożi tal-bovini,
-
bruċellożi ta' l-ovini u tal-kaprini (B. melitensis),
-
bluetongue f'żoni endemiċi jew b'riskju għoli,
-
deni afrikan tal-majjali,
-
mard vesikulari tal-majjali,
-
mard klassiku tal-majjali,
-
anthrax,
-
pleuropneumonia tal-bovini li tittieħed,
-
rabies,
-
echinococcosis,
-
trichinellosis,
-
verotoxigenic E. coli,
-
lewkożi tal-bovini enżootika (EBL) u l-marda Aujeszky.
(b)
L-Anness II għal din id-Deċiżjon fir-rigward ta' salmonellożi (salmonella żoonotika);
(ċ)
L-Anness III għal din id-Deċiżjoni fir-rigward ta' enċefalopatiji sponġiformi trażmissibbli (TSE) (enċefalopatija sponġiformi bovina (BSE), l-iscrapie u mard kroniku mill-iskart (CWD);
(d)
L-Anness IV għal din id-Deċiżjoni fir-rigward ta' l-influwenza tat-tjur fit-tajr u fl-għasafar selvaġġi;
(e)
L-Anness V għal din id-Deċiżjoni fir-rigward ta':
-
nekrożi ematopojetika infettiva,
-
anemija infettiva tas-salamun,
-
viremija tar-rebbiegħa tal-karpjuni (SVC),
-
Settiċemija emorraġika virali (VHS),
-
infezzjoni bil-vajrus ta' l-erpete tal-koi (KHV),
-
infezzjoni bil-Bonamia ostreae,
-
infezzjoni bil-Marteilia refringens,
-
marda ta' tikka bajda fil-krustaċji.
Artikolu 2
Id-Deċiżjoni 2004/450/KE hija rrevokata.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, 25 ta' April 2008.